MT Il-Ġurnal Uffiċjali ta’ l-Unjoni Ewropea C 120/51

Opinjoni tal-Kumitat Ekonomiku u Soċjali Ewropew dwar L-impatt tat-territorjalità tal-liġi fiskali fuq il-bidliet industrijali

(2008/C 120/14)

Nhar is-16 ta' Frar 2007, il-Kumitat Ekonomiku u Soċjali Ewropew, b'konformità ma' l-Artikolu 29(2) tar-Regoli ta' Proċedura tiegħu, iddeċieda li jfassal opinjoni dwar:

L-impatt tat-territorjalità tal-liġi fiskali fuq il-bidliet industrijali.

Il-Kummissjoni Konsultattiva dwar il-Bidliet Industrijali, inkarigata sabiex tipprepara l-ħidma tal-Kumitat dwar dan is-suġġett, adottat l-opinjoni tagħha nhar it-13 ta' Novembru 2007. Ir-rapporteur kien is-Sur Schadeck, filwaqt li l-ko-rapporteur kien is-Sur Gay.

Matul l-440 sessjoni plenarja tiegħu li nżammet fit-12 u t-13 ta' Diċembru 2007 (seduta tat-13 ta' Diċembru), il-Kumitat Ekonomiku u Soċjali Ewropew adotta din l-Opinjoni b'102 voti favur, 7 voti kontra u 6 astensjonijiet.

Taqsima 1 — Konklużjonijiet u Rakkomandazzjonijiet

A. L-ekonomija Ewropea hija integrata bil-kbir fl-ekonomija dinjija. Il-livell ta' integrazzjoni jvarja minn settur għall-ieħor; huwa partikularment għoli fil-każ ta' l-attivitajiet industrijali li huma l-aktar miftuħa għall-globalizzazzjoni. B'konsegwenza ta' dan, il-politika ekonomika u l-politika fiskali ta' l-Unjoni Ewropea (UE) għandhom ukoll ikunu definiti b'rabta mal-bidliet dinjija. Minkejja li din l-opinjoni tiffoka fuq l-impatt tat-territorjalità tal-liġi fiskali fuq il-bidliet industrijali fl-UE, l-Unjoni ma għandhiex titqies f'iżolament mill-bqija tad-dinja.

B. L-UE u kull wieħed mill-Istati Membri tagħha huma responsabbli għall-ġestjoni tal-politiki ekonomiċi, finanzjarji, soċjali u ambjentali, li għandhom rekwiżiti tagħhom imorru lil hinn mid-dinamika tas-suq. Għaldaqstant huwa importanti li nieħdu ħsieb li t-territorjalità tal-liġi fiskali jkollha impatt pożittiv fuq il-bidliet industrijali fuq livell Ewropew; dawn naturalment iridu jwieġbu għad-dinamika tas-suq iżda wkoll jibbenefikaw mill-qafas usa' tal-politiki msemmija hawn fuq. In-natura nnifisha tal-proċess ta' Lisbona tiddependi minn bilanċ bejn il-komponenti varji (il-kompetittività, id-dimensjoni soċjali, il-ħarsien ta' l-ambjent), bilanċ li ta' min jieħu ħsiebu, inkluż fil-kuntest tal-kompetizzjoni fiskali bejn l-Istati Membri (1).

C. Il-Kumitat jinnota li l-kompetizzjoni fiskali hija waħda mir-realtajiet tas-suq intern li tista' twassal għall-ħolqien ta' distorsjonijiet tal-kompetizzjoni. Din il-kompetizzjoni ġġib magħha l-ħtieġa ta' regoli dwar it-trasparenza u l-identifikazzjoni ta' abbużi u prattiki li jkunu ta' ħsara (2) u teħtieġ ukoll indikaturi li jservu ta' punt ta' referenza adattat għall-evalwazzjoni tal-qagħda tal-kompetizzjoni fiskali. Madankollu, il-KESE josserva li t-tassazzjoni m'hijiex fattur determinanti meta l-SMEs jieħdu deċiżjonijiet marbutin ma' l-investiment. Ir-rwol tagħha huwa ferm iktar importanti fil-kumpaniji multinazzjonali, li huma iktar mobbli.

D. Il-kompetizzjoni fiskali ma tolqotx biss it-tassazzjoni tal-kumpaniji. Flimkien mal-mobilità ta' l-assi finanzjarji, din il-kompetizzjoni tolqot ukoll id-dħul mill-investiment personali u t-tassazzjoni fuq il-kapital.

E. Il-Kumitat huwa tal-fehma li l-koordinazzjoni tad-dispożizzjonijiet fiskali bejn il-gvernijiet varji tista' sservi ta' lieva sabiex jissaħħaħ it-tħaddim tas-suq intern, billi jitneħħew l-elementi li ma jaħdmux tajjeb u l-ispejjeż tal-konformità fuq il-livell fiskali, partikularment fir-reġjuni konfinali. Il-KESE jsostni mill-ġdid ir-rakkomandazzjonijiet li għamel fl-opinjoni reċenti tiegħu dwar Fiscalis 2013 (3).

F. Fil-fehma tal-KESE, in-nuqqas ta' koordinazzjoni bejn is-sistemi nazzjonali tat-taxxa diretta ta' l-Istati Membri qiegħda twassal għal non-tassazzjoni (4), abbużi u distorsjonijiet oħra fit-tħaddim tas-suq intern. Din il-qagħda tista' twassal ukoll sabiex id-dħul globali mit-taxxi fl-UE jiġi destabilizzat, jew saħansitra jitnaqqar.

G. Il-kompetizzjoni fiskali bla limiti bejn l-Istati Membri ta' l-UE ġġib magħha r-riskju, minn naħa waħda, li l-persuni l-inqas mobbli li jħallsu t-taxxa — bħalma huma n-negozji ż-żgħar u s-servizzi li ma jistgħux jirrilokaw — jiddaħħlu f'bażi tat-taxxa aktar dejqa, u min-naħa l-oħra, li twassal għat-tqassim mill-ġdid tal-piż fiskali bejn min iħallas it-taxxa u l-konsumaturi sabiex jiġu koperti l-infiq pubbliku u t-trasferimenti soċjali. Il-punt ta' l-aħħar jista' jkun ta' ħsara għall-koeżjoni soċjali.

H. L-SMEs u l-kumpaniji tas-servizzi huma l-anqas attrezzati sabiex jibbenefikaw mill-kompetizzjoni fiskali. Il-Kumitat jissuġġerixxi li jitnedew servizzi ta' appoġġ u programmi ta' taħriġ għall-persunal maniġerjali ta' dawn il-kumpaniji (bħall-uffiċjali ta' l-amministrazzjonijiet pubbliċi) u wkoll li jitħejjew bażijiet tad-data adattati, b'mod partikulari fir-reġjuni konfinali u periferiċi ta' l-UE, sabiex jgħinu lil dawn il-kumpaniji fil-proċeduri meħtieġa għat-tkabbir tagħhom fuq livell internazzjonali.

I. Il-Kumitat jidhirlu li l-ġlieda kontra l-frodi fiskali għandha tkun prijorità u jiġbed l-attenzjoni lejn il-konklużjonijiet ta' l-opinjoni reċenti tiegħu dwar is-suġġett (5).

J. It-trasferiment tal-piż tat-taxxa għal fuq il-fatturi tal-produzzjoni l-anqas mobbli jista' jwassal lin-negozji kkonċernati u l-impjiegi tagħhom sabiex ikunu anqas kompetittivi fil-konfront tal-kompetituri barranin tagħhom. Dan it-trasferiment tal-piż ikun ta' ħsara għar-rata tat-tkabbir tal-PGD nazzjonali u, fin-nuqqas ta' riżorsi baġitarji ġodda, dan jista' jwassal għal tnaqqis fil-kapaċità ta' l-investiment pubbliku.

K. Il-kompetizzjoni fiskali twassal sabiex kull Stat Membru jtejjeb il-kontroll tiegħu fuq l-infiq pubbliku. Il-Kumitat jitlob li dan ma jsirx għad-detriment tal-firxa tas-servizzi pubbliċi u lanqas tal-kwalità tagħhom. Dawn is-servizzi huma essenzjali sabiex iżommu u jattiraw attivitajiet ekonomiċi li joħolqu l-ġid u l-impjiegi u, fl-aħħar mill-aħħar, iwasslu għal żjieda fil-bażi fiskali. Il-kompetizzjoni fiskali m'għandhiex tkun ta' preġudizzju għall-kopertura jew il-finanzjar kollettiv tal-protezzjoni soċjali

L. Il-Kumitat jappoġġja l-impenn ta' l-Istati Membri li, sa mhux aktar tard mill-2010, jeliminaw il-kompetizzjoni fiskali ta' ħsara u għadd ta' miżuri fiskali ta' ħsara, bħalma jidher fil-Kodiċi tal-Kondotta li ġiet adottata fl-1997 (6). Isejjaħ ukoll lill-Kummissjoni sabiex, f'dan ir-rigward, tissokta fil-ħidma li bdiet fl-1997.

M. Il-Kumitat jappoġġja wkoll il-politika tal-Kummissjoni li għandha l-mira li tassigura li l-għajnuna mill-Istat, inklużi l-benefiċċji fiskali mogħtija b'mod selettiv lin-negozji, isservi sabiex jintlaħqu għanijiet sostenibbli ta' bidliet industrijali u ta' żvilupp reġjonali, filwaqt li tibqa' kompatibbli mal-politika tal-kompetizzjoni fi ħdan l-UE.

N. Il-Kumitat isejjaħ għall-introduzzjoni ta' bażi fiskali korporattiva komuni u konsolidata (CCCTB) (7), bil-għan li l-prattiki fiskali fl-Istati Membri kollha jsiru aktar sempliċi, ekwi u trasparenti. Dan għandu jwassal sabiex jinkiseb l-akbar benefiċċju possibbli mis-suq intern, filwaqt li jħares is-sovranità finanzjarja u fiskali ta' l-Istati Membri u jipproteġihom minn kunflitti potenzjali mad-dispożizzjonijiet tat-Trattat. Ġaladarba s-CCCTB x'aktarx li tiddaħħal fuq il-bażi ta' kooperazzjoni msaħħa, il-KESE jittama li jadottawha l-ikbar għadd possibbli ta' Stati Membri.

O. Il-Kumitat isejjaħ għal aktar tagħrif dwar il-kontenut, il-proċeduri u l-iżvilupp tal-proġett tas-CCCTB qabel ma jaġġorna l-opinjoni tiegħu dwar din il-kwistjoni strateġika kumplessa, filwaqt li għalissa jirreferi għall-opinjoni esploratorja tiegħu ta' l-2006, imfassla fuq talba tal-Kummissarju Kovács (8).

P. Madankollu, il-Kumitat iqajjem għadd ta' punti ta' riflessjoni u ta' mistoqsijiet rigward is-CCCTB. Jidhirlu li dan il-proġett fakultattiv għandu jiġi adottat mill-ikbar għadd possibbli ta' Stati Membri (ukoll jekk dan jeħtieġ li jittieħdu miżuri transitorji) u li l-Istati Membri għandhom jispiċċaw japplikaw sistema waħda ta' bażi fiskali għall-persuni kollha li jħallsu t-taxxa, wara perijodu ta' koeżistenza. Barra minn hekk, ta' min jeżamina wkoll jekk il-bażi komuni applikata lill-kumpaniji li joperaw fis-swieq esterni għandhiex tingħata f'idejn awtorità transnazzjonali. Fl-aħħarnett, ta' min jistħarreġ l-effetti ta' din il-bażi fiskali fuq ir-rati ta' taxxa, billi l-firxa tagħhom għandha mnejn tikber. F'dak il-każ, tista' tiġi stabbilita rata minima li tkun kemm kemm aktar baxxa mir-rata medja ta' l-Istati Membri l-ġodda.

Q. Il-KESE jirrakkomanda li l-Kummissjoni ssaħħaħ il-monitoraġġ tagħha ta' prattiki fiskali f'ċerti rifuġji fiskali li jippruvaw jieħdu mid-dħul taxxabbli tas-sistemi fiskali ta' l-Istati Membri.

Taqsima 2 — Sfond

1. Suġġett ta' l-opinjoni

1.1 It-tassazzjoni (il-livell tal-piż tat-taxxa u l-ammonti tat-taxxa miġbura) spiss tissemma bħala wieħed mill-kriterji għall-valutazzjoni ta' kemm żona tkun attraenti għall-attività industrijali, finanzjarja u kummerċjali. Madankollu, ma hemm l-ebda qbil dwar il-piż relattiv ta' dan il-kriterju meta mqabbel ma' oħrajn, bħalma huma l-qrubija tas-swieq, l-ispejjeż tal-produzzjoni, id-disponibbiltà ta' persunal ikkwalifikat, l-infrastruttura u l-faċilitajiet pubbliċi, il-fondi pubbliċi, eċċ.

1.2 Is-sistemi fiskali huma kumplessi u m'huwiex faċli li wieħed iqabbilhom bejniethom. Madankollu, huwa essenzjali li jitqies jekk l-inċentivi fiskali ta' l-awtoritajiet diversi jilħqux l-għanijiet li jkunu fasslu, li jiġi evalwat l-impatt li jista' jkollha kwalunkwe deċiżjoni li għandha l-mira li tiffavorixxi bidliet industrijali pożittivi fit-territorju tagħhom u li dawn jiġu relatati ma' l-ispiża stmata.

1.3 L-għan ta' din l-opinjoni huwa li tipprovdi linji gwida għall-antiċipar u l-ġestjoni tal-bidliet industrijali, l-isforz sostnut sabiex tintlaħaq kompetittività Ewropea dejjem akbar — skond il-miri ta' Lisbona — u l-ħolqien ta' suq intern ġenwin, b'kompetizzjoni b'saħħitha u mingħajr distorsjonijiet, jew għall-anqas aċċettabbli (kompatibbli mar-regoli tas-suq intern).

2. Il-kompetizzjoni fiskali u l-mobilità tal-fatturi ekonomiċi

2.1 Din il-mobilità qiegħda tiżdied fi ħdan l-UE għar-raġunijiet li ġejjin: — il-kumpaniji l-kbar iqisu s-suq intern ta' l-UE bħala suq uniku, is-suq domestiku tagħhom; — il-kummerċ elettroniku ma jagħraf l-ebda fruntiera nazzjonali; — kulma jmur, il-fatturi tal-produzzjoni u tad-distribuzzjoni qegħdin jifframmentaw il-ktajjen tal-valur tagħhom u l-komponenti tagħhom qegħdin isiru aktar mobbli (9); — it-titjib fl-infrastruttura tat-trasport u t-tnaqqis fl-ispejjeż bħala riżultat tar-ristrutturar tat-trasport tal-merkanzija jħeġġu l-kumpaniji u s-sussidjarji tagħhom jinfirxu ġeografikament; — it-tendenza ta' l-għaqda u l-akkwist internazzjonali ta' kumpaniji qiegħda tiżdied; — it-tkabbir ta' l-UE ukoll qiegħed jgħin ikattar il-mobilità ta' l-investimenti ekonomiċi, tan-nies u tal-kapital; — il-livelli ta' għarfien kemm ġenerali kif ukoll lingwistiku qegħdin jogħlew u b'hekk jikkontribwixxu għal aktar mobilità tal-persuni.

2.2 Kull Stat Membru juża l-aspetti kollha, kemm speċifiċi kif ukoll strutturali, tas-sistema fiskali tiegħu sabiex jattira l-investiment u l-attività ekonomika lejn pajjiżu u b'hekk isaħħaħ il-potenzjal tiegħu għall-impjiegi u l-bażi fiskali. Min-naħa tagħhom, il-persuni li jħallsu t-taxxa (kemm il-kumpaniji kif ukoll l-individwi) jixħtu ħarsithom lil hinn minn pajjiżhom sabiex itejbu kemm jistgħu l-qagħda finanzjarja tagħhom. Il-kontribuzzjonijiet fiskali huma bilfors wieħed mill-fatturi strateġiċi, ġaladarba huma soġġetti għal diverġenzi fis-sistemi fiskali nazzjonali.

2.3 Kompetizzjoni fiskali ta' dan it-tip immirata sabiex tattira l-investimenti teżisti wkoll fi ħdan kull Stat.

2.4 M'huwiex faċli li wieħed ikejjel is-saħħa u l-impatt effettiv tagħha fuq il-mobilità tal-fatturi tal-produzzjoni u l-kapital. Filwaqt li saru bosta studji, ma kien hemm l-ebda qbil dwar il-konklużjonijiet tagħhom, għajr li t-taxxa hija fattur fid-determinazzjoni ta' fejn imur l-investiment mobbli. Dan il-punt ser jiġi trattat fid-dettall aktar 'il quddiem.

2.5 Bit-tkabbir ta' l-UE minn 15-il Stat Membru għal 27, ma hemm l-ebda dubju li kibret id-diversità fi ħdanha. Kull Stat Membru ġdid huwa kkaratterizzat mill-kuntest ġeografiku, storiku, kulturali, soċjali, politiku u ekonomiku speċifiku tiegħu u jġib miegħu n-nisġa industrijali speċifika tiegħu, kif ukoll il-liġijiet fiskali partikulari tiegħu.

3. L-impatt tat-tassazzjoni fuq il-bidliet industrijali

a) It-tassazzjoni fuq l-impjieg u l-kapital

3.1 Fl-UE kollha kemm hi, id-dħul totali mit-taxxi u s-sigurtà soċjali jammonta għal medja ta' madwar 39 % tal-PGD ta' l-UE, u jista' jiġi analizzat kif ġej (10): Taxxa korporattiva 10 % Taxxa fuq id-dħul 25 % Kontribuzzjonijiet tas-sigurtà soċjali 26 % Tassazzjoni indiretta 30 % Taxxi oħra 9 % TOTAL tad-dħul mit-taxxi u s-sigurtà soċjali 100 %

3.2 It-tassazzjoni indiretta hija essenzjalment magħmula mit-taxxi fuq il-konsum, b'mod partikulari t-taxxa fuq il-valur miżjud (VAT), li hija armonizzata fuq il-livell ta' l-UE, kif ukoll ċerti taxxi u dazji imposti fuq prodotti u servizzi speċifiċi, li huma parzjalment armonizzati fuq il-livell ta' l-UE, bħad-dazju tas-sisa. Ġaladarba t-tassazzjoni indiretta għandha biss rwol sekondarju fil-kwistjoni ta' l-għażla tal-lok ta' industrija, din l-opinjoni primarjament tiffoka fuq it-tassazzjoni fuq l-impjieg (punt 3.2.1) u fuq it-tassazzjoni tal-kapital investit min-negozji (punt 3.2.2).

3.2.1 It-taxxa fuq id-dħul ta' l-impjegati u l-kontribuzzonijiet kollha tas-sigurtà soċjali jikkorrispondu għal madwar nofs id-dħul mit-taxxi u imposti oħra. Minħabba li din it-tassazzjoni hija bbażata direttament fuq l-impjieg, huwa ċar li żżid l-ispejjeż relatati mal-pagi tal-ħaddiema. Ġaladarba l-ispiża tax-xogħol hija fattur finanzjarju kruċjali għall-industrija, it-taxxi u l-imposti l-oħra — inkluża s-sigurtà soċjali — fuq id-dħul ta' l-impjegati jista' jkollhom impatt dirett u indirett fuq il-kompetittività ta' l-industrija ta' l-UE. Dan l-impatt huwa dirett meta l-awtoritajiet pubbliċi jiġbru mingħand il-kumpaniji t-taxxi u l-kontribuzzjonijiet tas-sigurtà soċjali ta' l-impjegati. Meta t-taxxi u l-kontribuzzjonijiet tas-sigurtà soċjali jitnaqqsu mid-dħul ta' l-impjegati, dan l-ewwelnett inaqqas id-dħul nett ta' l-impjegati u wara jista' jolqot indirettament in-negozjar tas-salarju gross, jew saħansitra joħloq migrazzjoni lejn reġjuni oħrajn u jiskoraġġixxi l-iżvilupp ta' attivitajiet li ma jinvolvux manifattura b'pagi baxxi.

3.2.1.1 Spejjeż ogħla tax-xogħol naturalment iwasslu lill-kumpaniji sabiex jgħollu l-produttività tax-xogħol billi jkabbru s-sehem ta' l-investiment tal-kapital. Dan jidher b'mod partikulari f'dawk l-Istati Membri bl-ogħla spejjeż tax-xogħol. Min-naħa l-oħra, l-ispejjeż relattivi tax-xogħol huma varjabbli (fost oħrajn) li lill-kumpaniji jimmotivahom sabiex iqiegħdu l-operazzjonijiet tagħhom b'użu intensiv tax-xogħol fl-Istati Membri bl-inqas spiża tax-xogħol. Ġaladarba t-taxxi u l-kontribuzzjonijiet tas-sigurtà soċjali għandhom it-tendenza li jkunu ogħla fi Stati Membri b'salarji li jaqbżu l-medja ta' l-UE (inklużi l-kontribuzzjonijiet tas-sigurtà soċjali u t-taxxi ta' min iħaddem), il-piż fiskali fuq ix-xogħol ikabbar id-diverġenza fl-ispiża tax-xogħol, u b'hekk imexxi l-ħolqien ta' l-impjiegi lejn l-Istati Membri bi struttura ta' spejjeż aktar kompetittiva.

3.2.1.2 Mill-perspettiva tal-konsumatur, il-prezz tal-bejgħ tal-prodotti manufatturati huwa influwenzat biċ-ċar mill-fatturi kollha ta' l-ispejjeż, inkluża t-tassazzjoni. It-taxxi indiretti huma imposti fuq il-prodott fil-waqt tal-bejgħ lill-konsumatur u huma newtrali. Il-VAT hija imposta bl-istess rata fl-Istat Membru tal-konsumatur, sew jekk il-prodott ikun manifatturat f'kumpanija f'dak il-pajjiż, fi Stat Membru ieħor jew inkella barra mill-UE. Min-naħa l-oħra, it-taxxi imposti fl-UE fl-istadji differenti tal-produzzjoni, partikularment il-piż fiskali u l-imposti għall-ispejjeż tax-xogħol, huma imposti purament nazzjonali li jolqtu l-prodotti fil-post tal-produzzjoni tagħhom. Minn dan joħroġ li l-konsumaturi jistgħu jagħżlu bejn prodotti soġġetti għal livelli differenti ta' tassazzjoni, skond il-pajjiż tal-produzzjoni. Barra minn hekk, anke li kieku t-taxxi tax-xogħol u l-kontribuzzjonijiet tas-sigurtà soċjali kellhom ikunu armonizzati fl-UE, il-konsumatur xorta tibqagħlu l-għażla bejn prodotti maħduma fl-UE, li jkunu soġġetti għal piż fiskali x'aktarx tqil, u prodotti deħlin minn barra l-UE, soġġetti għal taxxi u imposti differenti jew saħansitra ħafna aktar baxxi. Għaldaqstant huwa importanti li mhux biss nikkoordinaw l-istrutturi tat-taxxi tax-xogħol u l-kontribuzzjonijiet soċjali fl-Unjoni, imma wkoll li fl-analiżi ninkorporaw aspetti marbutin mal-kummerċ bejn l-UE u l-bqija tad-dinja.

3.2.1.3 Il-KESE jirrakkomanda li l-Kummissjoni ssaħħaħ il-monitoraġġ tagħha tal-prattiki ta' tassazzjoni f'ċerti rifuġji fiskali li jippruvaw jieħdu mid-dħul taxxabbli tas-sistemi fiskali ta' l-Istati Membri.

3.2.2 It-tassazzjoni fuq il-kapital primarjament tikkonċerna lill-kumpaniji nfushom, imma wkoll lill-investituri, jew speċifikament lill-azzjonisti.

3.2.2.1 It-taxxa korporattiva tiġi imposta f'livelli nominali (11) li jvarjaw sostanzjalment bejn l-Istati Membri (ara t-tabella fl-Appendiċi 2). Il-Belġju, il-Ġermanja, Spanja u Malta għandhom rati ta' bejn 34 u 38 %, filwaqt li Ċipru, l-Irlanda, il-Litwanja u l-Latvja għandhom rati ta' bejn 10 u 15 %. Ġeneralment, l-Istati Membri l-ġodda għandhom rati tat-taxxa korporattiva ħafna aktar baxxi minn dawk ta' l-Istati Membri l-antiki: il-medja għall-UE-15 hija ta' 29,5 %, filwaqt li dik ta' l-UE-10 hija ta' 20,3 % (12).

3.2.2.2 Madankollu, ir-rati nominali ma jagħtux stampa sħiħa tat-taxxi imposti. Filfatt, il-piż fiskali effettiv għandu jikkunsidra kif jiġi determinat id-dħul taxxabbli u l-proċessi tekniċi differenti li jintużaw fil-kalkolu tar-rata tat-taxxa. Għalhekk huwa utli wkoll li titqies ir-rata impliċita tat-taxxa fuq il-kapital, li tqabbel it-taxxa imposta fuq il-kumpaniji mal-bilanċ pożittiv gross ta' l-operat tagħhom (13) (ara t-tabella fl-Appendiċi 3).

3.2.2.3 Id-diskrepanza bejn iż-żewġ strumenti ta' kejl hija tassew notevoli. — Uħud mill-Istati Membri għandhom rata nominali tat-taxxa korporattiva għolja ħafna, imma fil-fatt jidher li jimponu piż fiskali relattivament ħafif fuq il-kumpaniji tagħhom. — Stati Membri oħra għandhom rata nominali tat-taxxa korporattiva ti“attraen” (baxxa ħafna), iżda fil-fatt jidher li jimponu piż fiskali relattivament tqil fuq il-kumpaniji tagħhom. — Jidher ċar li ċerti Stati Membri japplikaw rata għolja fuq bażi fiskali dejqa, filwaqt li oħrajn japplikaw rata aktar baxxa fuq bażi fiskali usa'. Huwa ċar li l-piż fiskali effettiv huwa riżultat ta' dawn iż-żewġ varjabbli, b'tali mod li l-analiżi ma tistax tkun ibbażata biss fuq ir-rati nominali tat-taxxa. Din it-teorija jikkonfermawha per eżempju ċ-ċifri għall-Irlanda u l-Ġermanja (14).

3.2.2.4 Din l-istatistika fiha nnifisha turi l-kumplessità tal-kwistjoni fiskali (15). Minflok ma naslu għal konklużjonijiet prematuri abbażi ta' dan, ser niffokaw biss fuq id-differenzi bejn l-Istati Membri, differenzi li, f'ċerti sitwazzjonijiet, jistgħu jfissru li kumpanija industrijali partikulari li topera fis-suq ta' l-UE tista' tiffaċċja spejjeż tat-taxxa — inklużi l-kontribuzzjonijiet tas-sigurtà soċjali — li jvarjaw bil-kbir minn Stat Membru għall-ieħor.

b) Il-katina tal-valur miżjud tal-kumpanija

3.3 Kulma jmur, l-intrapriżi żgħar u ta' daqs medju (SMEs) dejjem qegħdin isiru iktar miftuħa għall-globalizzazjoni tas-suq — kemm jekk jieħdu sehem fiha kif ukoll jekk ikunu soġġetti għaliha — partikularment dawk li jinsabu fir-reġjuni konfinali u periferiċi ta' l-UE. Dawn l-SMEs, li spiss ikunu kumpaniji ta' sjieda ta' individwi jew ta' familja, ma jibbenefikawx mill-kompetizzjoni fiskali daqs il-kumpaniji multinazzjonali kbar. La għandhom l-organizzazzjoni, la l-kapaċitajiet ta' ġestjoni u lanqas il-mezzi jew l-għarfien sabiex jiksbu l-akbar benefiċċju minn din il-kompetizzjoni. Bil-maqlub, l-assigurar tal-konformità tad-dikjarazzjonijiet fiskali bejn il-pajjiżi, kif ukoll id-differenzi nazzjonali fil-bażijiet fiskali, ir-rati, l-eżenzjonijiet u r-regoli ta' ammortament, eċċ., ifissru spejjeż żejda għal dawn l-SMEs u jirrappreżentaw ostaklu għall-aċċess għas-swieq esterni. Madankollu, fl-istess waqt, dawn l-SMEs internazzjonalizzati (jew li jkollhom l-aspirazzjoni li jsiru hekk) jirrappreżentaw l-aħjar assi għat-tkabbir, f'termini tal-ħolqien tal-ġid, il-valur miżjud, l-innovazzjoni u — naturalment — l-impjiegi, b'konformità mal-proċess ta' Lisbona. Hemm bżonn ta' appoġġ għall-intrapriżi sabiex isibu għajnuna fil-proċeduri tagħhom. B'dan il-għan, il-persunal maniġerjali ta' l-SMEs għandu jitħarreġ bl-istess mod li jitħarrġu l-uffiċjali pubbliċi sabiex teħfief it-transizzjoni.

3.4 Bosta kumpaniji li għandhom impatt sinifikattiv fuq il-kummerċ intra-Komunitarju — speċjalment dawk involuti fil-kummerċ internazzjonali lil hinn mill-UE — ġeneralment joperaw fuq mudell ekonomiku ieħor, jiġifieri: — dawn il-kumpaniji jieħdu s-sura ta' kumpaniji b'responsabilità limitata u l-azzjonisti tagħhom ma jkunux bilfors ibbażati fl-istess reġjun jew Stat Membru fejn il-kumpanija jkollha s-sede tagħha; — ġeneralment jieħdu s-sura ta' kumpaniji holding u sussidjarji, li jifformaw grupp — bejn wieħed u ieħor integrat — ta' kumpaniji; — id-diversi entitajiet tal-grupp joperaw f'għadd ta' Stati Membri; — kull waħda mill-unitajiet tal-grupp ikollha funzjoni speċifika, kull waħda tkun involuta fil-ħolqien ta' valur miżjud u l-katina tal-valur miżjud tkun maqsuma biċ-ċar bejn il-kumpaniji varji, waqt li kull waħda tassumi funzjoni partikulari fl-istrateġija globali.

3.5 Il-gruppi industrijali moderni jwettqu firxa ta' funzjonijiet ekonomiċi marbutin waħda ma' l-oħra (il-ġestjoni tal-katina ta' valur u provvista, l-organizzazzjoni tal-fażijiet differenti tal-produzzjoni, l-ottimizzazzjoni ta' l-assi intanġibbli bħalma huma l-għarfien espert, il-brevetti u l-marki kummerċjali, eċċ.), bil-għan aħħari li l-prodotti tagħhom jitqiegħdu fis-suq skond strateġija bbażata fuq analiżijiet sistematiċi tas-suq. Il-lok ta' dawn il-funzjonijiet ekonomiċi differenti jidħol f'din l-istrateġija gloabli, fejn it-tassazzjoni hija wieħed mill-fatturi.

3.6 Fi struttura ta' grupp ta' dan it-tip, għandhom jiġu analizzati kemm l-entitajiet legali individwali kif ukoll il-grupp kollu kemm hu. Il-grupp jalloka funzjonijiet ekonomiċi lil kull waħda mill-entitajiet tiegħu skond id-data ekonomika tas-suq, bil-għan li kemm jista' jkun jilħaq l-ogħla effiċjenza u profitabilità globali. L-Istati Membri għandhom id-dritt li jirfinaw is-sistemi fiskali tagħhom sabiex imexxu 'l quddiem l-attività ekonomika. L-intrapriżi wkoll għandhom id-dritt li jittrattaw it-tassazzjoni bl-istess mod li jittrattaw l-ispejjeż l-oħra.

3.7 Kull entità legali hija marbuta bil-liġi fiskali fis-seħħ fil-lok fejn tinsab u l-informazzjoni dwar is-sistema fiskali hija wieħed minn bosta fatturi għat-teħid tad-deċiżjonijiet li jiġu kkunsidrati fil-ġestjoni globali tal-grupp.

3.8 Għaldaqstant is-sitwazzjoni li tapplika għall-gruppi industrijali li joperaw fis-swieq ta' l-UE hija kumplessa ħafna. Minflok ma dak li jkun jiddiskuti l-lok jew ir-rilokazzjoni ta' grupp, ikun aktar xieraq li jwettaq analiżi funzjonali tan-nisġa industrijali u jiddetermina l-fatturi ta' ta' l-għażla tal-lok li għandhom x'jaqsmu mal-funzjonijiet ekonomiċi diversi fil-livelli ta' l-Istati Membri u ta' l-UE, jew saħansitra lil hinn minnha. Ċerti funzjonijiet ekonomiċi huma aktar mobbli minn oħrajn, u għal ċerti funzjonijiet mobbli, it-tassazzjoni hija fattur ta' l-għażla tal-lok aktar importanti minn oħrajn. Filwaqt li jidher ċar li t-tassazzjoni hija waħda mill-fatturi għat-teħid tad-deċiżjonijiet, madankollu jkun żbaljat li jkollna stima għolja wisq ta' l-influwenza tagħha fuq l-għażla tal-lok.

4. Il-qafas għall-kompetizzjoni bejn l-Istati Membri bbażata fuq it-tassazzjoni fuq il-kumpaniji

4.1 Il-kompetizzjoni fiskali fl-UE bħalissa hija mdaħħla fil-qafas ta' tliet miżuri: — il-kodiċi tal-kondotta u s-sistema għall-komunikazzjoni ta' bidliet fil-liġi fiskali, li ġew introdotti fl-1997, waqqfu djalogu attiv bejn il-Ministri tal-finanzi, bil-għan li jiġi assigurat li l-miżuri leġislattivi ma jħeġġux kompetizzjoni fiskali li tkun ta' ħsara (il-punti 4.2 sa 4.4); — il-liġi ta' l-UE dwar il-kompetizzjoni, partikularment fir-rigward ta' l-għajuna mill-Istat, għandha l-għan li tassigura li l-introduzzjoni ta' ċerti miżuri fiskali jew l-applikazzjoni prattika tal-liġijiet fiskali ma jispiċċawx sabiex effettivament jagħtu lil ċerti kumpaniji għajnuna mill-Istat li tmur kontra t-tħaddim tajjeb tas-suq intern (il-punti 4.5 sa 4.7); — il-biċċa l-kbira ta' l-Istati Membri ħadu miżuri leġislattivi bil-għan li jiġi evitat il-ħolqien ta' strutturi artifiċjali u abużivi maħsuba sabiex iħallu lill-kumpaniji jibenefikaw minn sistemi fiskali preferenzjali (il-punt 4.8).

4.2 Il-kodiċi tal-kondotta, li m'hijiex legalment vinkolanti, timpenja lill-Istati Membri sabiex jirrispettaw il-prinċipji ta' kompetizzjoni fiskali b'saħħitha. Wara dan il-proċess, ġew identifikati għadd ta' miżuri leġislattivi, regolatorji u amministrattivi li għandhom — jew li jista' jkollhom — impatt sinifikattiv fuq l-għażla tal-lok ta' l-intrapriża fi ħdan l-UE. L-Istati Membri kkonċernati ħadu impenn sod sabiex, b'mod progressiv, ineħħu l-miżuri fiskali eżistenti li jikkostitwixxu kompetizzjoni fiskali ta' ħsara sa mhux aktar tard mill-2010, ħlief f'ċerti każijiet (16).

4.3 Il-Kumitat jilqa' r-riżultati ta' din il-kodiċi tal-kondotta, minħabba li, billi jeliminaw il-prattiki fiskali ta' ħsara (17), l-Istati Membri jkunu qegħdin iqawwu l-kompetizzjoni fiskali b'saħħitha fi ħdan l-UE u jgħinu jikkompletaw is-suq intern. Il-Kumitat iħeġġeġ lill-Kummissjoni sabiex tkompli din l-inizjattiva billi tespandi l-ambitu tal-kodiċi tal-kondotta u tanalizza ċerti miżuri fiskali li ddaħħlu f'dawn l-aħħar snin.

4.4 B'mod parallel ma' dan, ġiet stabbilita sistema ta' komunikazzjoni bejn l-Istati Membri u l-Kummissjoni, bil-għan li tivverifika li t-tibdiliet fil-liġi fiskali jkunu konsistenti mal-politika ta' l-UE. L-Istati Membri impenjaw ruħhom li joqogħdu lura milli jintroduċu miżuri li jitqiesu ta' ħsara għall-interessi ta' l-UE.

4.5 Skond id-dispożizzjonijiet tat-Trattati ta' Ruma, l-Istati Membri huma projbiti milli jagħtu lill-intrapriżi għajnuna, inkluż il-ħelsien mit-taxxa, li xxekkel (jew li thedded li xxekkel) il-kompetizzjoni fis-suq uniku, u r-responsabbiltà għall-monitoraġġ ta' dan ingħatat lill-Kummissjoni. Fl-1997, meta bdew il-ħidma marbuta mal-kodiċi ta' kondotta, il-Ministri tal-finanzi li ltaqgħu fil-Kunsill Ecofin taw mandat ċar lill-Kummissjoni sabiex tmexxi l-azzjoni tagħha dwar l-għajnuna mill-Istat bil-għan li telimina kwalunkwe leġislazzjoni fiskali ta' l-Istati Membri li ma tikkonformax mad-dispożizzjonijiet tat-Trattati msemmija hawn fuq.

4.6 Matul dawn l-aħħar għaxar snin, il-Kummissjoni, b'mod gradwali, saħħet l-azzjoni tagħha f'dan il-qasam. Mhux biss nediet proċess ta' kjarifika — b'konsultazzjoni ma' l-Istati Membri — li pprovda kriterji aktar ċari li fuqhom tista' tibbaża l-azzjoni tagħha f'firxa ta' oqsma, imma wkoll ħadet azzjonijiet speċifiċi kontra miżuri fiskali partikulari adottati minn ċerti Stati Membri.

4.7 B'kuntrast mal-kodiċi tal-kondotta, li m'hijiex politikament vinkolanti, il-liġi dwar l-għajnuna mill-Istat hija vinkolanti. Il-Kummissjoni għandha awtorità kbira f'dan il-qasam, u tista' tipprojbixxi d-dħul fis-seħħ ta' miżuri ta' għajnuna inkompatibbli, tesiġi li tiġi mibdula, jew saħansitra ġġiegħel lill-Istat Membru kkonċernat jirkupra kwalunkwe għajnuna li ma tkunx kompatibbli mas-suq intern, f'każijiet fejn ma tkunx ġiet innotifikata qabel l-implimentazzjoni. F'dan il-każ, il-kumpaniji li jkunu rċevew l-għajnuna jkollhom l-obbligu jħallsu lura l-benefiċċji fiskali li jkunu ngħataw.

4.8 Il-biċċa l-kbira ta' l-Istati Membri għandhom dispożizzjonijiet fiskali mmirati lejn il-ġlieda kontra l-evażjoni tat-taxxa u t-trasferiment ta' l-attivitajiet lejn ir-rifuġji fiskali. Fil-fatt, l-Istati Membri kollha jixtiequ jattiraw l-attività ekonomika lejn il-pajjiżi tagħhom, sabiex jiġġeneraw id-dħul mit-taxxi minn din l-attività u jevitaw ir-rilokazzjoni tal-bażijiet fiskali lejn pajjiżi oħra.

4.8.1 Minkejja li l-miżuri fiskali adottati jvarjaw minn Stat Membru għall-ieħor, ġieli tqum il-mistoqsija jekk dawn id-dispożizzjonijiet humiex kompatibbli mas-suq intern u l-moviment liberu fi ħdan l-UE, ġaladarba l-liġi fiskali applikata mill-Istati Membri kollha trid tikkonforma mal-liġi ta' l-UE. Il-Qorti tal-Ġustizzja Ewropea ċċarat il-pożizzjoni tagħha f'dan ir-rigward: essenzjalment, id-dispożizzjonijiet immirati lejn il-ġlieda kontra l-evażjoni tat-taxxa u t-trasferiment tad-dħul mit-taxxa lejn rifuġji fiskali, fil-prinċipju, m'humiex kompatibbli mal-prinċipju tal-moviment liberu fi ħdan l-UE; madankollu, dispożizzjonijiet bħal dawn jistgħu jkunu ġġustifikati biss fejn ikunu limitati sabiex jiġġieldu, b'mod proporzjonat, it-twaqqif ta' strutturi artifiċjali u abbużivi.

4.9 Il-Kumitat jidhirlu li l-ġlieda kontra l-frodi fiskali għandha tkun prijorità u jiġbed l-attenzjoni lejn il-konklużjonijiet ta' l-opinjoni reċenti tiegħu dwar is-suġġett (18).

4.10 L-Artikolu 93 tat-Trattat tal-KE jipprovdi li l-Kunsill, filwaqt li jaġixxi bl-unanimità, għandu jadotta “disposizzjonijiet għall-armonizzazzjoni tal-leġislazzjoni li tittratta dwar taxxi fuq it-turnover (…) daqs kemm din l-armonizzazzjoni tkun neċessarja biex tiżgura l-istabbiliment u l-operazzjoni tas-suq intern”.

4.11 Il-Kummissjoni Ewropea nediet bosta inizjattivi interessanti bil-għan li tikkompleta s-suq intern permezz ta' miżuri li jolqtu t-tassazzjoni tal-kumpaniji. B'mod partikulari, fit-3 ta' Mejju 2007, il-Kummissjoni kkonfermat li ser tissokta ħidmitha sabiex iddaħħal bażi fiskali korporattiva komuni u konsolidata (CCCTB). Matul l-ewwel nofs ta' l-2008, il-Kummissarju għat-tassazzjoni beħsiebu jressaq proposta għal direttiva bil-għan li s-CCCTB tiġi implimentata sa l-2010. Il-KESE jaqbel mal-fehma tal-Kummissjoni li s-CCCTB għandha tagħmel kontribut kbir għas-suċċess tas-suq intern, minkejja li din ser tfisser aktar trasparenza u għaldaqstant kompetizzjoni fiskali aktar attiva. Il-Kumitat iħeġġeġ lill-Kummissjoni sabiex tkompli f'ħidmitha, minkejja l-kumplessità tal-kwistjonijiet. Madankollu, f'dan l-istadju, jidher li jkun prematur li jsiru kummenti aktar dettaljati dwar dan il-proġett, minħabba li l-Kummissjoni għadha ma ppreżentatx mudell dettaljat għad-definizzjoni ta' bażi komuni u konsolidata u għall-introduzzjoni ta' sistema fiskali konsolidata li tħaddan is-27 Stat Membru ta' l-UE. Minkejja dan, il-Kumitat iqajjem għadd ta' punti u mistoqsijiet dwar il-ġejjieni tal-proġett tas-CCCTB għat-tassazzjoni fuq il-kumpaniji.

5. Punti u mistoqsijiet li jixtieq iqajjem il-Kumitat dwar il-Bażi Fiskali Korporattiva Komuni u Konsolidata (CCCTB):

5.1 Ġaladarba s-CCCTB tista' tkun fakultattiva għall-Istati Membri (x'aktarx abbażi tal-kooperazzjoni msaħħa), il-KESE jittama li tiġi adottata mill-akbar għadd possibbli ta' Stati Membri, ukoll jekk dan jeħtieġ li jittieħdu miżuri transitorji.

5.2 Jekk is-sistema tas-CCCTB tkun fakultattiva għall-intrapriżi, dan ifisser li l-amministrazzjonijiet ta' l-Istati Membri li jieħdu sehem ser ikollhom jaħdmu b'żewġ sistemi differenti tat-taxxa u tad-dikjarazzjonijiet. Dan huwa konċepibbli fi żmien li fih il-biċċa l-kbira ta' l-Istati Membri qegħdin jippruvaw ikattru l-produttività tas-servizz pubbliku?

5.3 Jekk is-sistema tas-CCCTB tiġi adottata mill-kumpaniji multinazzjonali, ma jkunx hemm ir-riskju ta' trattament differenti (formalitajiet, kontabilità u sistemi fiskali) bejn kumpaniji fi Stat Membru partikulari li jkun favur l-applikazzjoni tas-CCCTB?

5.4 Fir-rigward taż-żewġ punti preċedenti, m'għandniex nimmiraw lejn sistema unika li għandha tiġi applikata gradwalment għall-persuni kollha li jħallsu t-taxxa fl-istess Stat Membru?

5.5 Jekk is-sistema tas-CCCTB għandha ġġib magħha aktar trasparenza, il-bażi fiskali komuni għandha tingħata f'idejn awtorità transnazzjonali?

5.6 Bis-sistema tas-CCCTB, differenzi fit-taxxa li jkunu moħbija fil-kalkolu tal-bażijiet fiskali ser ikunu riflessi fir-rati ta' l-Istati Membri li jkunu adottaw is-CCCTB. Is-sistema tal-bażi fiskali komuni mhux ser twassal għal tifrix akbar tar-rati tat-taxxi (ta' l-anqas ir-rati nominali)? Hemm ir-riskju li tiħrax il-kompetizzjoni fuq ir-rati tat-taxxa ppubblikati. Studju tal-Kummissjoni (2001) innota li l-tifrix tar-rati nominali kien il-kawża ewlenija ta' distorsjoni ekonomika relatata mal-kompetizzjoni fiskali!

5.7 Li kieku d-diverġenzi fir-rati tat-taxxa kellhom jibqgħu (kontra t-tendenza reċenti lejn il-konverġenza) — jew saħansitra jikbru — bejn l-Istati Membri li jagħżlu s-CCCTB, nistgħu nikkontemplaw l-introduzzjoni ta' rata minima għal dawn l-Istati Membri? Per eżempju, din ir-rata minima tista' tiġi stabbilita b'tali mod li tkun kemm kemm aktar baxxa mir-rata adottata mill-Istati Membri l-ġodda. Il-qagħda m'hijiex ser tinbidel għal dawn il-pajjiżi fir-rigward ta' l-importazzjoni tal-kapital barrani. L-Istati Membri l-oħra jistgħu jadottaw rata ogħla tat-taxxa mingħajr il-biża' li politiki fiskali esterni aggressivi żżejjed jolqtulhom il-kapital ekonomiku tagħhom.

Brussell, it-13 ta' Diċembru 2007. Il-President tal-Kumitat Ekonomiku u Soċjali Ewropew Dimitris DIMITRIADIS

(1) Il-kompetizzjoni fiskali teżisti fejn id-deċiżjonijiet meħuda minn gvern (nazzjonali, reġjonali, jew lokali) jolqtu direttament il-kapaċitajiet ta' gvernijiet oħra u fejn il-mekkaniżmi tas-suq m'humiex biżżejjed sabiex jikkontrollaw din l-interazzjoni. (Sors: OECD); għal aktar dettalji, ara l-Appendiċi 1.

(2) Il-miżuri ta' taxxa li jkunu ta' ħsara huma definiti b'mod wiesa' fil-Kodiċi tal-Kondotta għat-tassazzjoni tal-kumpaniji bħala dawk li jolqtu, jew jistgħu jolqtu, b'mod sinifikattiv il-lok tal-kumpaniji fil-Komunità. Imbagħad, il-Kodiċi tiddefinixxi bħala potenzjalment ta' ħsara dawk il-miżuri li jipprovdu għal livell effettiv ta' tassazzjoni li jkun aktar baxx b'mod sinifikattiv, inkluża t-taxxa b'rata żero, mil-livelli ġeneralment applikabbli fl-Istat Membru kkonċernat. (Ara http://ec.europa.eu/taxation_customs/taxation/company_tax/harmful_tax_practices/index_en.htm).

ĠU C 93, 27.4.2007.

(3) In-non-tassazzjoni doppja tista' tirriżulta minn nuqqas ta' qbil bejn is-sistemi fiskali nazzjonali, “pereżempju, bejn kif Stati Membri differenti jikkwalifikaw id-dejn u l-ekwità. Stat Membru partikulari jista' jikkunsidra tranżazzjoni bħala kontribut ta' ekwità, iktar milli self, u għalhekk ma jittrattax id-dħul mill-kapital bħala taxxabbli, filwaqt li Stat Membru ieħor jista jittratta s-self bħala dejn u jħalli l-interessi li jkunu tħallsu bħala tnaqqis għall-kumpanija li qed tħallas l-interessi. Dan jista' jirriżulta f'deduzzjoni fi Stat Membru wieħed u nuqqas ta' tassazzjoni korrispondenti fi Stat Membru ieħor. Qasam ieħor jikkonċerna l-użu ta' entitajiet ibridi, i.e. entitajiet li jitqiesu bħala entità korporattiva (mhux trasparenti) minn Stat Membru wieħed u bħala entità mhux korporattiva (trasparenti) minn Stat Membru ieħor; din id-differenza ta' kwalifika mill-Istati Membri tista' twassal għal eżenzjonijiet doppji jew deduzzjonijiet doppji” (COMM(2006) 823 finali, p. 8).

(4) Opinjoni dwar il-Komunikazzjoni mill-Kummissjoni dwar il-ħtieġa li tiġi żviluppata strateġija koordinata għat-tisħiħ tal-ġlieda kontra l-frodi fiskali (ĠU C 161, 13.7.2007, p. 8, mhux disponibbli bil-Malti).

(5) Dan id-dokument huwa aċċessibbli hawnhekk:

(6) http://ec.europa.eu/taxation_customs/taxation/company_tax/harmful_tax_practices/index_en.htm#code_conduct. Ara wkoll l-Appendiċi 4.

(7) Ara l-Komunikazzjoi riċenti mill-Kummisjsoni dwar L-implimentazzjoni tal-Programm Komunitarju għat-tisħiħ tat-tkabbir u l-impjieg u għat-titjib tal-kompetittività tan-negozju UE: Aktar Progress matul l-2006 u l-passi li jmiss lejn proposta għal Bażi Fiskali Korporattiva Komuni u Konsolidata (CCCTB) (COM(2007) 223 finali, 2.5.2007).

(8) ĠU C 88, 11.4.2006.

(9) Ara l-Opinjoni tal-Kumitat Ekonomiku u Soċjali Ewropew dwar L-iżvilupp tal-katina tal-valur u tal-provvista f'kuntest globali u Ewropew (CCMI/037 — ĠU C 168, 20.7.2007, p. 1).

(10) Sors: OECD, Revenue Statistics 1965-2004: 2006 Edition. Id-data tirreferi għall-UE-15.

(11) Ir-rata statutarja tat-taxxa hija r-rata imposta legalment.

Ir-rata effettiva tat-taxxa hija d-diviżjoni ta' l-ammont ta' taxxa li jitħallas minn individwu jew kumpanija wara jiġu inklużi l-kumpensi fiskali u l-pagamenti l-oħra mill-gvern, bid-dħul totali jew bid-dħul taxxabbli ta' l-individwu jew il-kumpanija.

Ir-rati impliċiti tat-taxxa huma definiti għal kull funzjoni ekonomika. Dawn jiġu kkalkolati bħala proporzjon bejn id-dħul totali mit-taxxa tal-kategorija (konsum, xogħol u kapital) u stima tal-bażi fiskali potenzjali definita skond il-kontijiet tal-produzzjoni u d-dħul tal-kontijiet nazzjonali.

Ir-rata impliċita globali tat-taxxa fuq il-kapital tiġi kkalkolata bħala proporzjon bejn id-dħul mit-taxxi kollha fuq il-kapital u (fil-prinċipju) id-dħul taxxabbli potenzjali kollu mill-kapital u l-kumpaniji fl-ekonomija. L-għan huwa li tirrappreżenta l-piż fiskali medju li jaqa' fuq id-dħul mill-kapital.

(Sors tad-definizzjonijiet imsemmija hawn fuq: Il-Kummissjoni Ewropea, DĠ TAXUD — Ara Structures of the taxation systems in the EU, 1995-2004).

Tabelli komparattivi għar-rati nominali u impliċiti fuq il-kapital fl-UE jinsabu f'Appendiċi 2 u 3. Ma jistgħux jiġu inklużi tabelli ekwivalenti għar-rati effettivi billi jeżistu metodi differenti għall-kalkolu tagħhom.

(12) Sors: Il-Kummissjoni Ewropea, Structures of the taxation system in the European Union: 1995-2004 (Strutturi tas-sistema fiskali fl-Unjoni Ewropea: 1995-2004), p. 83 (dok. TAXUD E4/2006/DOC/3201). Id-data għall-Bulgarija u r-Rumanija m'hijiex disponibbli għalissa.

(13) Għal analiżi metodoloġika u preżentazzjoni aktar dettaljata tad-data, ara op. cit., p 84-87.

(14) Rigward il-Ġermanja u l-Irlanda, indikatur ieħor aktarx jikkonferma l-paradoss imsemmi hawn fuq. It-taxxi fuq il-kapital jirrappreżentaw 15 % tat-tassazzjoni totali fil-Ġermanja, filwaqt li għall-Irlanda ċ-ċifra hija 28 % (sors: Kummissjoni Ewropea, Structures of the taxation system in the European Union, 1995-2004, Tabella C.3_T).

(15) F'din l-opinjoni, m'huwiex ser ikun possibbli li għal kull Stat Membru nanalizzaw id-data u nagħtu spjegazzjonjiet dettaljati, u lanqas li norbtu dawn l-indikaturi statistiċi ma' kollezzjonijiet oħra tad-data.

(16) Għal ċerti miżuri, ġew stabbiliti skadenzi aktar fit-tul, sa l-2016.

(17) Ara d-definizzjoni fin-Nota 2.

(18) Opinjoni dwar il-Komunikazzjoni mill-Kummissjoni dwar il-ħtieġa li tiġi żviluppata strateġija koordinata għat-tisħiħ tal-ġlieda kontra l-frodi fiskali (ECO/187 — ĠU C 161, 13.7.2007, p. 8, mhux disponibbli bil-Malti).